ସର୍ବୋଚ୍ଚ ନ୍ୟାୟପାଳିକାରେ ବିଦ୍ରୋହ\nଭୁବନେଶ୍ୱର, ୧୨।୧(ପି.ଟି.): ଏକ ଅପ୍ରତ୍ୟାଶିତ ଘଟଣାକ୍ରମରେ ସୁପ୍ରିମକୋର୍ଟର ୪ ଜଣ ବରିଷ୍ଠ ବିଚାରପତି ଶୁକ୍ରବାର ବସ୍ତୁତଃ ପ୍ରଧାନ ବିଚାରପତି ଦୀପକ ମିଶ୍ରଙ୍କ ବିରୋଧରେ ବିଦ୍ରୋହର ସୂତ୍ରପାତ ଘଟାଇଛନ୍ତି।\nସର୍ବୋଚ୍ଚ ନ୍ୟାୟପାଳିକାରେ ବିଦ୍ରୋହ January 12th, 23:53 PM January 13th, 00:00 AM\nଭୁବନେଶ୍ୱର, ୧୨।୧(ପି.ଟି.): ଏକ ଅପ୍ରତ୍ୟାଶିତ ଘଟଣାକ୍ରମରେ ସୁପ୍ରିମକୋର୍ଟର ୪ ଜଣ ବରିଷ୍ଠ ବିଚାରପତି ଶୁକ୍ରବାର ବସ୍ତୁତଃ ପ୍ରଧାନ ବିଚାରପତି ଦୀପକ ମିଶ୍ରଙ୍କ ବିରୋଧରେ ବିଦ୍ରୋହର ସୂତ୍ରପାତ ଘଟାଇଛନ୍ତି। ସର୍ବୋଚ୍ଚ ଅଦାଲତର ଦ୍ୱିତୀୟ ବରିଷ୍ଠ ବିଚାରପତି ଜେ. ଚେଲାମେଶ୍ୱରଙ୍କ ସହ ଜଷ୍ଟିସ ରଞ୍ଜନ ଗୋଗୋଇ, ଜଷ୍ଟିସ ଏମ୍.ବି. ଲୋକୁର ଏବଂ ଜଷ୍ଟିସ କୁରିଆନ ଯୋଶେଫ ଅଚାନକ ଏକ ମିଳିତ ଖବରଦାତା ସମ୍ମିଳନୀ ଡକାଇ ସୁପ୍ରିମକୋର୍ଟର ପ୍ରଶାସନିକ କାର୍ଯ୍ୟରେ ଦେଖାଦେଉଥିବା ସମସ୍ୟା ସମ୍ପର୍କରେ ପ୍ରକାଶ କରିଛନ୍ତି। ପ୍ରଧାନ ବିଚାରପତି ସମସ୍ୟା ସମ୍ପର୍କରେ କିଛି ଶୁଣୁ ନ ଥିବା କାରଣରୁ ଏହା ଦେଶର ସର୍ବୋଚ୍ଚ ନ୍ୟାୟାଳୟକୁ ପ୍ରଭାବିତ କରୁଛି। ଏହି ପରିସ୍ଥିତି ଲାଗି ରହିଲେ ତାହା ଭାରତର ଗଣତନ୍ତ୍ରକୁ ଧ୍ୱଂସ କରିଦେବ ବୋଲି ବିଚାରପତିମାନେ କହିଛନ୍ତି। ସ୍ବାଧୀନ ଭାରତରେ ସୁପ୍ରିମକୋର୍ଟ ବିଚାରପତିଙ୍କ ଦ୍ୱାରା ଏଭଳି ଖବରଦାତା ସମ୍ମିଳନୀ ଡାକି ସମସ୍ୟା ଉପସ୍ଥାପନ କରାଯିବା ଘଟଣା ସମ୍ଭବତଃ ପ୍ରଥମ। ଶୁକ୍ରବାରର ଏହି ଘଟଣା ନ୍ୟାୟିକ ବ୍ୟବସ୍ଥା ସହ ସମ୍ପୃକ୍ତ ବ୍ୟକ୍ତି, ସାଧାରଣ ଜନତା ଏବଂ ବିଭିନ୍ନ ରାଜନୈତିକ ଦଳକୁ ଆଶ୍ଚର୍ଯ୍ୟାନ୍ବିତ କରିଛି। ୪ ବିଚାରପତିଙ୍କର ଏହି ଖବରଦାତା ସମ୍ମିଳନୀ ସମ୍ପର୍କରେ ସୂଚନା ପାଇବା ପରେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଏ ସମ୍ପର୍କରେ ସବିଶେଷ ଜାଣିବା ସକାଶେ କେନ୍ଦ୍ର ଆଇନମନ୍ତ୍ରୀ ରବିଶଙ୍କର ପ୍ରସାଦଙ୍କ ସହ ଟେଲିଫୋନରେ କଥା ହୋଇଥିଲେ। ଅନ୍ୟପକ୍ଷରେ ବାମପନ୍ଥୀ ଦଳ ସିପିଏମ୍ ଏ ନେଇ ପ୍ରତିକ୍ରିୟା ପ୍ରକାଶ କରି ଘଟଣାର ପୁଙ୍ଖାନୁପୁଙ୍ଖ ତଦନ୍ତ ହେବା ଉଚିତ ବୋଲି ମତ ଦେଇଛନ୍ତି। କଂଗ୍ରେସ କହିଛି ଯେ, ୪ ବିଚାରପତିଙ୍କ କଥା ଯଦି ସତ୍ୟ ହୋଇଥାଏ ତେବେ ଦେଶର ଗଣତନ୍ତ୍ର ବିପଦର ସମ୍ମୁଖୀନ ହୋଇଛି ବୋଲି କୁହାଯାଇପାରିବ। ତେଣେ ସରକାରୀ ସୂତ୍ରରୁ ଏହାକୁ ନ୍ୟାୟପାଳିକାର ଆଭ୍ୟନ୍ତରୀଣ ବିଷୟ ବୋଲି କୁହାଯାଇଛି। ଏଥିରେ ସରକାର ମୁଣ୍ଡ ଖେଳାଇବାର ସମ୍ଭାବନା କ୍ଷୀଣ। ପ୍ରକାଶ ଯେ, ଶୁକ୍ରବାର ପୂର୍ବାହ୍ନରେ ଜଷ୍ଟିସ ଗୋଗୋଇ, ଜଷ୍ଟିସ ଲୋକୁର ଏବଂ ଜଷ୍ଟିସ୍ ଯୋଶେଫ ନୂଆଦିଲ୍ଲୀସ୍ଥିତ ଜଷ୍ଟିସ ଚେଲାମେଶ୍ୱରଙ୍କ ବାସଭବନ ପ୍ରାଙ୍ଗଣରେ ଏକତ୍ରିତ ହୋଇଥିଲେ। ଏଠାରେ ଆୟୋଜିତ ଖୋଲା ଖବରଦାତା ସମ୍ମିଳନୀରେ ଜଷ୍ଟିସ ଚେଲାମେଶ୍ୱର କହିଥିଲେ ଯେ, ଏଭଳି ଖବରଦାତା ସମ୍ମିଳନୀ ନିଶ୍ଚିତ ଭାବେ ଏକ ଅନନ୍ୟ ଘଟଣା। ଗତ କିଛିମାସ ଧରି ସର୍ବୋଚ୍ଚ ଅଦାଲତରେ ପ୍ରଶାସନ ଠିକ୍ ଢଙ୍ଗରେ କାର୍ଯ୍ୟ କରୁନାହିଁ। ଏଭଳି ଅନେକ ଘଟଣା ଘଟୁଛି ଯାହା କଳ୍ପନାର ବାହାରେ। ଯଦି ସୁପ୍ରିମକୋର୍ଟ ଭଳି ପ୍ରତିଷ୍ଠାନର ସୁରକ୍ଷା କରା ନ ଯାଏ ତେବେ ଦେଶରେ ଗଣତନ୍ତ୍ର ତିଷ୍ଠି ରହିବ ନାହିଁ। ସେ କହିଥିଲେ ଯେ, ଏଭଳି ଭାବେ ଖବରଦାତା ସମ୍ମିଳନୀ ଡକାଇବା ନିଶ୍ଚିତ ଯନ୍ତ୍ରଣାଦାୟକ। କିନ୍ତୁ ଏହା ବ୍ୟତୀତ କିଛି ଉପାୟ ନ ଥିଲା। ସକାଳେ ସେମାନେ ପ୍ରଧାନ ବିଚାରପତି ମିଶ୍ରଙ୍କୁ ଭେଟି ସର୍ବୋଚ୍ଚ ଅଦାଲତ ସମ୍ମୁଖୀନ ହୋଇଥିବା ସମସ୍ୟା ସମ୍ପର୍କରେ ତାଙ୍କର ଦୃଷ୍ଟି ଆକର୍ଷଣ କରିଥିଲେ। କେତେକ କାର୍ଯ୍ୟ ଠିକ୍ରେ ଚାଲୁନାହିଁ ବୋଲି ଜଣାଇଥିଲେ। ଏଥିପାଇଁ କିଛି ପଦକ୍ଷେପ ଗ୍ରହଣ କରନ୍ତୁ ବୋଲି ସେମାନେ ପ୍ରଧାନ ବିଚାରପତିଙ୍କୁ ଅନୁରୋଧ କରିଥିଲେ। ମାତ୍ର ସେମାନଙ୍କର ଏହି ଉଦ୍ୟମ ବିଫଳ ହେଲା ବୋଲି ଜଷ୍ଟିସ ଚେଲାମେଶ୍ୱର କହିଛନ୍ତି। ଖବରଦାତା ସମ୍ମିଳନୀରେ ରିପୋର୍ଟରମାନେ ପ୍ରକୃତ ଘଟଣା ଓ ପ୍ରସଙ୍ଗ କ'ଣ ବୋଲି ଜାଣିବାକୁ ଚାହିଁଥିଲେ। ଜଷ୍ଟିସ ଚେଲାମେଶ୍ୱର କହିଥିଲେ ଯେ, ଆମେ ବିଚାରପତିମାନେ ସର୍ବୋଚ୍ଚ ନ୍ୟାୟିକ ପ୍ରତିଷ୍ଠାନ ଏବଂ ଦେଶର ଦାୟିତ୍ୱ ନେଇଛୁ। ଏହାର ସୁରକ୍ଷା ଓ ଗାରିମା ରକ୍ଷା ପାଇଁ ପଦକ୍ଷେପ ନେଇଛୁ। ପ୍ରଧାନ ବିଚାରପତିଙ୍କୁ ସମସ୍ୟା ସମ୍ପର୍କରେ ବୁଝାଇବାରେ ଆମର ଉଦ୍ୟମ ବିଫଳ ହୋଇଛି। ପ୍ରଧାନ ବିଚାରପତି ଯେଉଁ ଢଙ୍ଗରେ ମାମଲା ବାଣ୍ଟୁଛନ୍ତି ତାହାକୁ ନେଇ ସେମାନେ ପ୍ରଶ୍ନ ଉଠାଇଛନ୍ତି। କାହାକୁ କେଉଁ ମାମଲା ଦିଆଯିବ ତାହା ଠିକ୍ କରାଯାଉନାହିଁ । କମ୍ ଅଭିଜ୍ଞତା ଥିବା ବିଚାରପତିଙ୍କୁ ସମ୍ବେଦନଶୀଳ ମାମଲାର ଶୁଣାଣୀ ପାଇଁ ଦିଆଯାଉଛି । ସୋହରାବୁଦ୍ଦିନ ଶେଖ ମିଥ୍ୟା ଏନ୍କାଉଣ୍ଟର ମାମଲାର ଶୁଣାଣି କରୁଥିବା ସିବିଆଇର ସ୍ବତନ୍ତ୍ର ବିଚାରପତି ବି.ଏଚ୍. ଲୋୟାଙ୍କ ରହସ୍ୟଜନକ ମୃତ୍ୟୁ ଘଟଣାର ଶୁଣାଣି ପାଇଁ ସର୍ବୋଚ୍ଚ ଅଦାଲତ ଶୁକ୍ରବାରକୁ ତାରିଖ ଧାର୍ଯ୍ୟ କରିଥିବା ପରିପ୍ରେକ୍ଷୀରେ ଜଷ୍ଟିସ ଚେଲାମେଶ୍ୱରଙ୍କ ଏହି ଟିପ୍ପଣୀ ଗୁରୁତ୍ୱ ବହନ କରୁଛି। ଏହି ଚାରି ବିଚାରପତି ଶୁକ୍ରବାର ପ୍ରଧାନବିଚାରପତିଙ୍କୁ ୭ ପୃଷ୍ଠା ସମ୍ବଳିତ ଏକ ଚିଠି ଦେଇଛନ୍ତି। ସେହି ଚିଠିକୁ ସେମାନେ ଖବରଦାତା ସମ୍ମିଳନୀରେ ପ୍ରଦର୍ଶନ କରିଥିଲେ। ଏଥିରେ ଉଲ୍ଲେଖ ରହିଛି ଯେ, ଦେଶରେ ଯେଉଁ ଦୃଢ ନ୍ୟାୟିକ ବ୍ୟବସ୍ଥା ରହିଛି ସେଥିରେ ସମସ୍ତେ ସମାନ, କିନ୍ତୁ ପ୍ରଧାନ ବିଚାରପତି ହେଉଛନ୍ତି ସମସ୍ତଙ୍କ ଭିତରେ ପ୍ରଥମ। ଏହାଠାରୁ ସେ ଅଧିକ କିମ୍ବା କମ୍ ନୁହନ୍ତି। ଆପଣମାନେ ପଦବୀର ଉଲ୍ଲଂଘନ କରୁଛନ୍ତି କି ବୋଲି ପ୍ରଶ୍ନର ଉତ୍ତରରେ ଜଷ୍ଟିସ ଗୋଗୋଇ କହିଥିଲେ ଯେ କେହି ପଦବୀର ଉଲ୍ଲଂଘନ କରୁନାହାନ୍ତି। ବରଂ ଆମେ ଦେଶର ଋଣ ଶୁଝାଉଛୁ। ପ୍ରଧାନ ବିଚାରପତିଙ୍କ ବିରୋଧରେ ମହାଭିଯୋଗ ଅଣାଯାଉ ଭାବୁଛନ୍ତି କି ବୋଲି ପ୍ରଶ୍ନର ଉତ୍ତରରେ ଜଷ୍ଟିସ ଚେଲାମେଶ୍ୱର କହିଲେ, ଏହା ଦେଶ ନିଷ୍ପତ୍ତି ନେବ। ଏହି ଖବରଦାତା ସମ୍ମିଳନୀ ପରେ ପରେ ପ୍ରଧାନ ବିଚାରପତି ମିଶ୍ର ଆଟର୍ନି ଜେନେରାଲ କେ.କେ. ଭେନୁଗୋପାଲଙ୍କୁ ଡକାଇ ବୈଠକ କରିଥିଲେ ବୋଲି ଅଦାଲତ ସୂତ୍ରରୁ ଜାଣିବାକୁ ମିଳିଛି।
